

**KONTROLLI I LARTË I SHTETIT**

**SHPALLJE PËR VENDE TË LIRA PUNE**

Kontrolli i Lartë i Shtetit hap procedurat për plotësimin e **1 (një)** vendi vakant përkatësisht për:

**- 1 (një) vend në pozicionin “Auditues i Parë/Specialist” në Drejtorinë e Komunikimit, Botimit dhe Marrëdhënieve me Jashtë.**

**I. Kërkesat e përgjithshme**

Kandidatët duhet të plotësojë kërkesat e përgjithshme si më poshtë:

- të jenë shtetas shqiptar;

- të kenë zotësi të plotë për të vepruar;

- të zotërojë gjuhën shqipe, të shkruar dhe të folur;

- të jenë në kushte shëndetësore që e lejojnë të kryejë detyrën përkatëse;

- të mos jenë të dënuar me vendim të formës së prerë për kryerjen e një krimi apo për kryerjen e një kundërvajtjeje penale me dashje;

- të mos ketë masë disiplinore në fuqi;

- ndaj tij/saj të mos jetë marrë masa disiplinore e largimit nga shërbimi civil, që nuk është shuar sipas ligjit.

**II. Kërkesat e veçanta**

**- Për 1 (një) vend në pozicionin “Auditues i Parë/Specialist” në Drejtorinë e Komunikimit, Botimit dhe Marrëdhënieve me Jashtë –** *diplomuar në Master i Shkencave në Marrëdhënie Ndërkombëtare.*

Kërkesat për kandidatët që aplikojnë për këtë vend pune janë:

- Të kenë diplomë të nivelit Master i Shkencave në Marrëdhënie Ndërkombëtare;

- Të kenë eksperiencë pune në fushën e diplomimit mbi 3 vjet;

- Të kenë njohuri të avancuara të gjuhës angleze dhe të një gjuhe të dytë të Bashkimit Evropian;

- Të kenë kualifikime dhe trajnime që lidhen me fushën profesionale;

- Të kenë aftësi të mira komunikuese dhe bashkëpunuese për të punuar në grup.

Kategoria e pagës për këtë vend pune është III-1.

**III. Përshkrimi i punës për pozicionin “Auditues i Parë/Specialist në Drejtorinë e Komunikimit, Botimit dhe Marrëdhënieve me Jashtë.**

Audituesi/Specialist në Drejtorinë e Komunikimit, Botimit dhe Marrëdhënieve me Jashtë në KLSH kryen këto detyra kryesore:

1. Në bashkëpunim me Përgjegjësin e Sektorit harton programet e punës për vizitat e delegacioneve të huaja në KLSH dhe për vizitat e delegacioneve të KLSH-së në institucionet homologe.
2. Në kuadër të integrimit evropian merr masa për hartimin e raportimeve periodike në kuadër të vlerësimeve nga institucionet e huaja.
3. Monitoron planet e veprimit në kuadër të marrëveshjeve të bashkëpunimit të nënshkruara nga institucioni.
4. Përgatit dokumentacionin dhe ndjek procedurat e plota të të gjitha udhëtimeve, trajnimeve dhe pjesëmarrjeve nëpër konferenca, seminare apo kongrese të punonjësve të KLSH-së dhe realizon lidhjet me vendin pritës.
5. Monitoron dhe ndjek dorëzimin në kohë të informacioneve përmbledhëse lidhur me pjesëmarrjet në aktivitetet ndërkombëtare, si dhe përmbyll dosjet përkatëse.
6. Ndjek plotësimin nga departamentet dhe drejtoritë e tjera të anketave dhe pyetësorëve të ndryshëm të kërkuara nga organizatat homologe dhe ato ndërkombëtare dhe i përcjell ato brenda afateve.
7. Me porosi të Drejtorit apo të Përgjegjësit të Sektorit zhvillon korrespondencën për ngritjen e marrëdhënieve ndërinstitucionale me institucione ndërkombëtare dhe raporton për ecurinë e tyre.

8. Etj.

**IV. Paraqitja e dokumenteve**

Kandidatët që shprehin interesin për të aplikuar duhet të dorëzojnë këto dokumente:

- Kërkesë për pozicionin e shpallur;

- Jetëshkrimin e përditësuar me të dhëna të plota;

- Fotokopje të noterizuar të diplomës së nivelit Bachelor dhe Master së bashku me listën e notave;

- Diplomat që janë marrë jashtë vendit, duhet të jenë njohur paraprakisht sipas legjislacionit në fuqi për njehsimin e diplomave;

- Fotokopje e librezës së punës ose vërtetim për bazën e vlerësuar;

- Fotokopje të letërnjoftimit;

- Vërtetim të gjendjes shëndetësore;

- Vërtetim të gjendjes gjyqësore;

- Vërtetim nga gjykata;

- Vërtetim nga prokuroria;

- Për kandidatët që gëzojnë statusin e Nëpunësit Civil:

- Vërtetim që nuk kanë masë disiplinore në fuqi;

- Vlerësimin e fundit të performancës në punë “Mirë” apo “Shumë mirë”;

- Çdo dokument tjetër që vërteton njohuritë e gjuhëve të huaja, trajnimeve, kualifikimeve, arsim shtesë si dhe vlerësime pozitive të përmendura në jetëshkrim.

***Dokumentet duhet të dorëzohen drejtpërsëdrejti në KLSH, brenda datës 11.03.2025.***

***Mosparaqitja e të gjithë dokumenteve të kërkuara përbën shkak për skualifikim të kandidatit.***

**V. Faza e verifikimit paraprak**

Në faqen zyrtare të KLSH-së [*www.klsh.org.al*](http://www.klsh.org.al) më datë **13.03.2025** do të bëhet shpallja e listës së verifikimit paraprak për kandidatët që plotësojnë kriteret e shpallura të vendit të punës. Kandidatët që nuk do të kualifikohen do të njoftohen me email po në të njëjtën ditë. Njoftimi do të dërgohet për publikim edhe në portalin Shërbimi Kombëtar i Punësimit.

**VI. Konkurrimi**

*Kandidatët do të vlerësohen me shkrim mbi njohuritë në lidhje me*:

- Kushtetutën e Republikës së Shqipërisë;

- Ligjin nr. 154/2014 datë 27.11.2014 “*Për organizimin dhe funksionimin e Kontrollit të Lartë të Shtetit*”;

*-* Ligjin nr. 152/2013, “*Për Nëpunësin Civil*”, i ndryshuar dhe aktet nënligjore në zbatim të tij;

- Ligjin nr. 9131, datë 08.09.2003, “*Për rregullat e etikës në administratën publike*”;

- Kodin e Procedurave Administrative të Republikës së Shqipërisë;

- Kodin e Punës të Republikës së Shqipërisë;

- Rregulloren e Brendshme të Organizimit dhe Funksionimit të KLSH-së;

- Rregulloren e Procedurave të Auditimit të KLSH-së;

- Standardet ndërkombëtare të auditimit INTOSAI;

- Manualet e auditimit që zbaton KLSH;

- Kodin Etik të KLSH-së.

*Kandidatët gjatë intervistës së strukturuar me gojë do të vlerësohen lidhur me:*

- Njohuritë, aftësitë dhe kompetencën lidhur me përshkrimin e pozicionit të punës;

- Kuptueshmërinë e rregullave dhe procedurave të punës në KLSH referuar rregulloreve të sipër cituara;

- Kuptueshmërinë teorike të standardeve ndërkombëtare të auditimit INTOSAI, apo manualeve të auditimit të KLSH-së;

- Eksperiencat e tyre të mëparshme lidhur me pozicionin e punës;

- Motivimi dhe pritshmëritë e tyre për karrierën.

**VII. Fazat dhe mënyra e vlerësimit të kandidatëve**

Kandidatët do t’i nënshtrohen fazave të vlerësimit si, verifikimi paraprak dhe vlerësimi i kandidatëve.

Verifikimi paraprak, ka për qëllim të verifikojë nëse kandidatët plotësojnë kriteret e përcaktuara në shpalljen për konkurrim.

Vlerësimi i kandidatëve, përfshin:

a) vlerësimi i jetëshkrimit (arsimimi, përvoja, trajnime të lidhura me fushën);

b) vlerësimi me shkrim;

c) intervista e strukturuar me gojë.

Kandidatët duhet të grumbullojnë mbi 50% të pikëve të testit me shkrim me qëllim që të kualifikohen për procesin e vlerësimit të jetëshkrimit. Pas vlerësimit edhe të jetëshkrimit, vetëm kandidatët që kanë grumbulluar mbi 60% të pikëve nga vlerësimi me shkrim dhe vlerësimi i jetëshkrimit së bashku, kualifikohen për intervistën e strukturuar me gojë.

Në përfundim të procesit të vlerësimit vetëm kandidatët që do të grumbullojnë mbi 70% të pikëve totale do të shpallen fitues.

**VIII. Njoftimi i kandidatëve**

Në faqen zyrtare të KLSH-së, [*www.klsh.org.al*](http://www.klsh.org.al) më datë **13.03.2025** do të bëhet shpallja e listës së verifikimit paraprak, data mbi zhvillimin e testimit me shkrim, ndërsa në vijimësi duke respektuar afatet e përcaktuara në kuadrin ligjor për nëpunësin civil, do të shpallen datat e zhvillimit të intervistës së strukturuar. Kandidatët që nuk do të kualifikohen do të njoftohen me email në çdo fazë të procesit. Njoftimi do të dërgohet për publikim edhe në portalin Shërbimi Kombëtar i Punësimit.

**Konkurrimi është i hapur për nëpunës civil dhe për kandidatë jashtë shërbimit civil. Të gjithë kandidatët do t’i nënshtrohen procedurave të konkurrimit të Kontrollit të Lartë të Shtetit.**

**KONTROLLI I LARTË I SHTETIT**